Viðræður um myndun nýrrar vinstristjórnar undir forsæti Jónasar Gahs Störe, formanns Verkamannaflokksins, eru að hefjast í Noregi. Þrír flokkar á vinstri vængnum náðu fjögurra sæta meirihluta í Stórþingskosningunum í gær. Vinstri flokkarnir fengu 100 þingsæti en hægri flokkarnir töpuðu 20 sætum og fengu 68. Einn er óháður.
Úrslitin urðu lík því sem skoðanakannanir gáfu til kynna. Ríkisstjórn Ernu Solberg, formanns hægri flokksins, er því fallin eftir átta ára setu. Hún óskaði Jónasi til hamingju:
Ég vil leyfa mér að óska Jónasi Gahr Störe til hamingju með að nú er ljós meirihluti fyrir stjórnarskiptum. Núna taka við viðræður Verkamannaflokksins, Miðflokksins og Sósíalíska vinstri flokksins um samstarf. Ósætti er milli tveggja síðastnefndu flokkanna um hvort þeir geti unnið saman, ekki síst vegna djúpstæðs ágreinings um umhverfismál. Fyrsti fundur flokkanna er í dag.
Umhverfismál urðu aðalmál kosningabaráttunnar en þetta urðu samt ekki þær umhverfiskosningar sem spáð var. Græningjar, sem settu það skilyrði fyrir samstarfi við aðra að hætta allri olíuvinnslu, náðu ekki að auka fylgi sitt. Hins vegar kom góður árangur kommúnista í flokki Rauðliða á óvart og þeir fengu 8 þingmenn, þar á meðal Mími Kristjánsson, sem er hálfur Íslendingur.
Ekki er reiknað með niðurstöðu af stjórnarmyndun fyrr en eftir mánaðamótin og þá hvort Jónas Gahr Störe myndar meirihlutastjórn eða minnihlutastjórn með stuðningi vinstriflokkanna.
Þetta er Gísli Kristjánsson sem talar frá Osló.
Viðræður þriggja flokka um myndun vinstristjórnar eru að hefjast í Noregi. Flokkarnir til vinstri sigrðuðu í Stórþingskosningunum í gær með verulegum mun og hægri stjórn Ernu Solberg fer frá. Meðal þeirra sem náðu kjöri á stórþingið fyrir Rauðliða er hinn hálfíslenski Mímir Kristjánsson. Íslendingur hefur ekki áður setið þar á þingi.